Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 492/06)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Irish Grass Fed Beef”

ES Nr.: PGI-IE-02647 – 2020. gada 27. novembrī

ACVN ( ) AĢIN (X)

1. Nosaukums vai nosaukumi

“Irish Grass Fed Beef”

2. Dalībvalsts vai trešā valsts

Īrija

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

“Irish Grass Fed Beef” ir nosaukums, kas piešķirts svaigai un saldētai neatkaulotai un atkaulotai liellopu gaļai, tai skaitā liemeņiem, ceturtdaļām, neatkaulotiem izcirtņiem, atkaulotiem primārajiem izcirtņiem, maltai liellopu gaļai, kas iegūta no šiem izcirtņiem, un mazumtirdzniecības iepakojumiem.

Produktam “Irish Grass Fed Beef” raksturīgs i) zems kopējais tauku līmenis; ii) vienmērīgs tauku sadalījums (intramuskulāra marmora dzīslojuma veidā); iii) gaļa izteikti ķiršsarkanā krāsā; iv) tauki izteiktā krēmkrāsā / izteikti dzeltenīgi. Gaļa ir bagātīga, sarežģīta, zālaina, mīksta un sulīga, ar dabisku liellopu gaļas garšu, maiga.

Liemeņiem jāpieder pie šādām divām kategorijām:

(i) vērši un teles, kuru vecums nepārsniedz 36 mēnešus, liemeņa uzbūves klase pārsniedz O- klasi un tauku slāņa pakāpe ir no 2+ līdz 4+;

(ii) liellopu govis, kuru vecums nepārsniedz 120 mēnešus, liemeņa uzbūves klase pārsniedz O+ klasi un tauku slāņa pakāpe ir no 2+ līdz 5.

Pie i) kategorijas piederošajam produktam “Irish Grass Fed Beef” piemīt visas aprakstītās īpašības attiecībā uz ķiršsarkanas krāsas gaļu un krēmkrāsas / dzeltenas krāsas taukiem, un ārējiem tauku slāņiem.

Produktam “Irish Grass Fed Beef”, kas aprakstīts ii) kategorijā, tauki ir vēl izteiktākā dzeltenā krāsā un gaļas sarkanā krāsa ir tumšāka nekā vēršu un teļu kategorijas produktam. Vidējais tauku slānis ir lielāks nekā i) kategorijas produktam. Liemeņus ar augstu pH (> 5,8) identificē un izņem.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Produktam “Irish Grass Fed Beef” izmanto tikai liellopus, kuri:

(a) vismaz 90 % sava barības daudzuma iegūst no zāles. Tā ir galvenokārt ganībās saplūkta zāle, bet ziemā — konservēta zāle;

(b) visā dzīves laikā ganībās pavada vismaz 220 dienas gadā. Katru gadu, tiklīdz laikapstākļi to ļauj, “Irish Grass Fed Beef” liellopi tiek nogādāti ganībās, kur, plūcot zāli, pavada visas dienas 10 mēnešus. Parasti liellopi tiek nogādāti novietnēs novembra beigās/decembra sākumā, kad laikapstākļu un zemes stāvokļa dēļ vairs nenotiek aktīva zāles augšana un/vai ganīšanās. Pieļaujama pielaide līdz 40 dienām, ja pastāv ārkārtas apstākļi, ko definē kā situāciju, kurā traucējoši faktori ir laikapstākļi, augsnes stāvoklis, citi vides apstākļi vai dzīvnieku labturības apsvērumi.

Ar konservētu zāli liellopus baro tikai periodā, kad tie tiek turēti novietnēs (ne vairāk kā 145 dienas). Konservētās zāles uzturvērtību visi ražotāji novērtē ziemas barošanas plāna ietvaros. Liellopus var barot ar lopbarību, kas nav zāle (piemēram, salmiem, lopbarības bietēm, kukurūzu, citu labību), un koncentrētu barību, taču visā dzīvnieka dzīves laikā tās daudzums ir ierobežots līdz 10 % barības. Šo barību, kas nav zāle, izmanto tikai vajadzības gadījumā, piemēram, atšķiršanas laikā, ziemā, ārkārtas laikapstākļos un pēdējā nobarošanas periodā, bet tikai tad, ja zāles / zāles barības uzturvērtība nav pietiekama, lai nodrošinātu optimālu gaļas garšas kvalitāti. Visai konservētajai zālei jābūt novāktai ģeogrāfiskajā apgabalā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Liellopiem jābūt dzimušiem, audzētiem, barojoties ar zāli, nobarotiem, atdzesētiem un sadalītiem ceturtdaļās ģeogrāfiskajā apgabalā.

Gaļas nogatavināšanas process (ne mazāk kā 3 dienas vai īpaši sagatavotu izcirtņu gadījumā — 2 dienas), kas ir būtisks, lai nodrošinātu produkta “Irish Grass Fed Beef” garšas kvalitāti, notiek ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Produkti, ko var marķēt ar AĢIN “Irish Grass Fed Beef”

— Svaiga un saldēta neatkaulota un atkaulota liellopu gaļa, tai skaitā liemeņi, ceturtdaļas, neatkauloti izcirtņi, atkauloti primārie izcirtņi un mazumtirdzniecības iepakojumi, kas iegūti no atbilstīgu kategoriju gaļas liellopiem.

— Malta liellopu gaļa, kas satur 100 % liellopu gaļas, kura iegūta no atbilstīgu kategoriju gaļas liellopiem un satur vismaz 90 % vizuāli liesas liellopu gaļas.

— Maltas liellopu gaļas produkti (piem., burgeri), kas satur 100 % liellopu gaļas, kura iegūta no atbilstīgu kategoriju gaļas liellopiem un satur vismaz 90 % vizuāli liesas liellopu gaļas.

Produkti, kurus var marķēt kā iegūtus no produkta, kas apzīmēts ar AĢIN “Irish Grass Fed Beef”

— Kombinēti liellopu gaļas produkti, kas satur 100 % liellopu gaļas, kura iegūta no atbilstīgu kategoriju “Irish Grass Fed Beef” liellopiem un satur vismaz 90 % vizuāli liesas liellopu gaļas.

— Augstākās kvalitātes subprodukti (vaigi, aste, diafragmas biezā daļa un mēle), kas iegūti no atbilstīgu kategoriju “Irish Grass Fed Beef” liellopiem.

4. Ģeogrāfiskā apgabala īsa definīcija

Īrija

5. Saikne ar ģeogrāfisko apgabalu

Cēloniskā saikne starp produktu un apgabalu, kurā tas ražots, ir balstīta uz tā nemainīgi augsto garšas kvalitāti, kas savukārt ir labi nostiprinājusi tā reputāciju. Produktam “Irish Grass Fed Beef” Eiropas patērētāju, mazumtirgotāju, šefpavāru, žurnālistu un viedokļu veidotāju vidū ir nostiprinājusies reputācija, kuras pamatā ir ganību un zāles lopbarības ražošanas sistēma, ko izmanto, lai audzētu un nobarotu atbilstīgu kategoriju gaļas liellopus, kurus pārstrādā saskaņā ar stingru protokolu, rezultātā iegūstot gaļu ar atšķirīgu vizuālo izskatu un atzītu garšas kvalitāti.

Ģeogrāfiskā apgabala specifika: dabas faktori un zinātība

Īrijas unikālā atkarība no zālaugu lauksaimniecības, kā arī tās zālaugu audzēšanas potenciāls ir bijis atzīts gadsimtiem ilgi. Liellopu audzēšana jau sen ir tikusi atzīta par Īrijas ekonomikas neatņemamu sastāvdaļu.

Īrijā valda mērens klimats, ziemas ir maigas, un bargs sals, tāpat kā augstas temperatūras vasarā, ir retums. Dominējošie mitrie rietumu vēji, kas pūš no Golfa straumes siltajiem ūdeņiem, Īrijā rada izteikti okeānisku klimatu ar biežu lietu (līdz 246 lietainām dienām gadā) un zemu gada temperatūras diapazonu (reti zemāku par 0 °C vai augstāku par 25 °C). Rezultātā gada zāles raža no hektāra pārsniedz Eiropas vidējo rādītāju par vairāk nekā trešdaļu.

Īrijas gaļas liellopu ganāmpulks atšķiras no citām liellopu gaļas ražošanas sistēmām, jo tas veidots, krustojot tradicionālās šķirnes (piemēram, “Hereford”, “Angus” un “Sastorna”) gan ar piena šķirnēm (ar spēcīgiem mātes instinktiem), gan kontinentālajām Eiropas gaļas šķirnēm (piemēram, “Limousin”, “Charolais” un “Simmental”). Iegūtais izturīgais, krustotais dzīvnieks ir optimāli pielāgots, lai nobarotos dažādajos ģeogrāfiskā apgabala klimatiskajos un ģeogrāfiskajos apstākļos.

Ievērības cienīgs zinātnes sasniegums, kas pieejams “Irish Grass Fed Beef” lauksaimniekiem, ir ICBF (Irish Cattle Breeding Federation) genotipēšanas datubāze, kurā ietvertas funkcionālās, audzēšanas, uzvedības un — nesen pievienotas — gaļas garšas kvalitātes īpatnības un kura tagad aptver lielāko daļu “Irish Grass Fed” ganāmpulka. Integrēta lauksaimnieciskā izglītība un spēcīgs atbalsts lauku saimniecībās nodrošina piekļuvi progresīviem zinātniskajiem pētījumiem, ļaujot lauksaimniekiem maksimāli labi izmantot Īrijas ganības saviem gaļas liellopiem. Pakalpojumi ir pieejami visiem lauksaimniekiem un jauniem lauksaimniecības sektora dalībniekiem. Šis zinātnes atbalsts ir nozīmīgs ieguldījums produkta “Irish Grass Fed Beef” garšas kvalitātes pastāvīgajā uzlabošanā. Lai gan galvenā uzmanība tiek pievērsta vizuāli atšķirīgas un izcilas garšas liellopu gaļas ražošanai, nesenas nozares iniciatīvas palīdz produkta “Irish Grass Fed Beef” ražotājam pievērsties arī sava liellopu gaļas uzņēmuma oglekļa pēdas mazināšanai.

“Irish Grass Fed Beef” lauku saimniecības ir Īrijas lauku ainavas un kopienu galvenais elements. Vēsturiski struktūra ir veidota ap mazām un vidējām apdzīvotām lauku saimniecībām, kuras ir nodotas no paaudzes paaudzē. Šajā struktūrā ganību un lopbarības vietu vidū atrodas lauku sēta, kas nodrošina lauksaimniecības dzīvnieku (“ganāmpulka”) regulāru vizuālu novērtēšanu un pastāvīgu pievēršanos dzīvnieku labturībai, kura būtiski ietekmē gaļas garšas kvalitāti.

Līdz pat šai dienai šīs izkaisītās lauku saimniecības ir atzīta Īrijas ainavas iezīme. Lai gan “Irish Grass Fed Beef” ražošanas modelis nav paredzēts tikai ģimenes lauku saimniecībām un neizslēdz jaunus dalībniekus, Īrijas Centrālā statistikas biroja publicētajā 2016. gada lauku saimniecību struktūru apsekojumā 99,6 % Īrijas lauku saimniecību tika klasificētas kā “ģimenes lauku saimniecības” (2). Tomēr uz “Irish Grass Fed Beef” ražošanu nevar pretendēt saimniecības, kas īsteno intensīvas rūpnieciskās lauksaimniecības metodes, kurās izmanto rūpnieciskas lauksaimniecības metodes, un kas nevar pierādīt, ka to izmantoto metožu pamatā ir ģimenes lauku saimniecības tipa ganības un barošanās ar zāli.

“Irish Grass Fed Beef” lauku saimniecībās izmanto tradicionālu liellopu gaļas ražošanas sistēmu, kuras pamatā ir ekstensīva audzēšana ganībās. Dati norāda, ka vidējā zemes platība, kas pieejama vienam dzīvniekam, ir aptuveni 3 000 kvadrātmetru. Lauksaimniecības sistēma radusies no izveidotajiem ganāmpulkiem un lopkopības prasmēm, kas nodotas no paaudzes paaudzē. Šajā procesā ir saglabājušās zināšanas un pieredze liellopu gaļas ražošanā, un tās abas ietekmē vietējie ģeogrāfiskie un klimatiskie apstākļi, kā arī dzīvnieku labturības prasības. Ganībās barojušos liellopu gaļa starptautiski saistās ar labāku dzīvnieku labturību, mazāku stresu un uzlabotu dzīvnieku veselību.

Turklāt ganību zāle un visa ziemas lopbarība, kuras pamatā ir zāle, tiek iegūta ģeogrāfiskajā apgabalā.

“Irish Grass Fed Beef” ražošanas sistēmu prioritātes ir šādas:

— lielākais iespējamais svara pieaugums no ganību zāles;

— pārpalikušās vasaras zāles novākšana tās optimālajā augšanas stadijā (maijā/jūnijā), lai sagatavotu augstas kvalitātes barību ziemai, tādējādi

— maksimāli palielinot šīs konservētās zāles sausnas sagremojamību. Tas ir būtiski, lai nodrošinātu, ka ar zāles skābbarību var apmierināt lielāko daļu dzīvnieku vajadzību pēc barības vielām ziemā.

Jaunākie pētījumi ir apstiprinājuši, ka produktā “Irish Grass Fed Beef” ir daudz vairāk labvēlīgo minerālvielu un vitamīnu, ieskaitot kalciju, mangānu, dzelzi, cinku, selēnu, nātriju, magniju, kāliju, fosforu un E vitamīnu, nekā produktos, kas iegūti, īstenojot barošanas sistēmas, kurās neizmanto zāli vai izmanto maz zāles.

Produkta specifika

Saikne starp zemi, cilvēkiem un dzīvniekiem parāda, cik liela nozīme ir ganāmpulka pārvaldīšanai, nelielai ģimenes lauku saimniecībai, vietējai zinātībai un “Irish Grass Fed Beef” lauksaimnieku veiktajai zālāju apsaimniekošanai, un veido turpmāk aprakstīto gaļas specifiku.

Konstatēts, ka produktam “Irish Grass Fed Beef” piemīt specifiskas uzturīpašības, kuras to atšķir no produktiem, kas iegūti, īstenojot barošanas sistēmas, kurās neizmanto zāli vai izmanto maz zāles. Produkta “Irish Grass Fed Beef” piesātināto taukskābju sastāvs ir zemāks nekā liellopu gaļai, kas iegūta, īstenojot barošanas sistēmas, kurās neizmanto zāli vai izmanto maz zāles. Pētījumā arī konstatēts, ka atšķirības taukskābju sastāvā piešķir ar zāli barotu liellopu gaļai izteiktu zāles garšu un unikālas kulinārās īpašības, piemēram, sarežģītāku, “riekstainu” piegaršu.

Abas “Irish Grass Fed Beef” kategorijas gaļas un tauku krāsas ziņā vizuāli atšķiras no liellopu gaļas, kas iegūta, īstenojot barošanas sistēmas, kurās neizmanto zāli vai izmanto maz zāles.

Nesen veiktā pētījumā konstatēts, ka “Grass Fed Beef” liellopu zemādas tauki ir par aptuveni 40 % dzeltenāki nekā ar labības koncentrātu barotiem dzīvniekiem. Intensīvāka dzeltenā krāsa var būt saistīta ar to, ka ģeogrāfiskā apgabala ganībās iegūto karotinoīdu (piem., beta-karotīna un luteīna) līmenis ir augstāks par to, kādu iegūst no labības koncentrātiem.

Ziņots, ka produkta “Irish Grass Fed Beef” muskuļu krāsa ir tumšāka (tumšāk sarkana) nekā tādu dzīvnieku gaļai, kuri baroti ar labības koncentrātu.

Produkta “Irish Grass Fed Beef” bagātīgo, sarežģīto, zālaino un sulīgo garšu un īpašības ir veidojusi tradicionālā sistēma, kuras pamatā ir galvenokārt ganīšanās āra ganībās, kur dzīvnieki pavada vairāk nekā 220 dienas gadā, un kurā vairāk nekā 90 % dzīvnieku barības veido ģeogrāfiskajā apgabalā iegūta zāle.

Viena no svarīgākajām organoleptiskajām īpašībām, kas patērētājiem ir svarīga saistībā ar gaļas produktu pieņemamību un apmierinātību ar to garšu, ir gaļas maigums (tekstūra). Izteiktais produkta “Irish Grass Fed Beef” maigums tiek iegūts, jo apiešanās ar lauksaimniecības dzīvniekiem pirms kaušanas un liemeņu un izcirtņu atdzesēšana pēc kaušanas un nogatavināšana tiek veikta saskaņā ar stingru plānu, ko Īrijas lauksaimnieki un pārstrādātāji rūpīgi ievēro. Tas nodrošina dabisku šķiedru nogatavināšanās/sadalīšanās procesu, kā rezultātā palielinās liellopu gaļas maigums un tiek izcelta to dabiskā garša. To panāk arī, izmantojot pārbaudītu gaļas tehnoloģiju un kontrolētu nogatavināšanas procesu, kas palielina maigumu un novērš aukstuma radīto gaļas sarukšanas risku. Liemeņus ar augstu pH (> 5,8) identificē un izņem.

Saikne: reputācija

Produktu “Irish Grass Fed Beef” veido saikne starp zemi, cilvēkiem un dzīvniekiem apvienojumā ar cilvēkfaktoriem, kas saistīti ar reģiona tradicionālo ganāmpulku pārvaldīšanu, Īrijas lauksaimniecības sistēmu un “Irish Grass Fed Beef” lauksaimnieku izmantotajiem zālāju apsaimniekošanas paņēmieniem.

Rezultātā tiek iegūta atšķirīga, augstas kvalitātes un maiga liellopu gaļa ar unikālu izskatu, garšu un uzturvērtību. Šīs īpašības augstu vērtē patērētāji, šefpavāri un pārtikas pircēji.

Pamatojoties uz reģionālajām kulinārijas atšķirībām un vēlmēm, produkts “Irish Grass Fed Beef” ir nostiprinājies divos augstākās kvalitātes produktu tirgos:

(i) no vēršiem un telēm iegūtais produkts “Irish Grass Fed Beef” ir guvis labvēlību dažādos tirgos, tostarp Nīderlandē, Vācijā, Beļģijā un Luksemburgā; šajos tirgos tas tiek piedāvāts par augstāko cenu;

(ii) no atbilstīgām govīm iegūto liellopu gaļu “Irish Grass Fed Beef” izvēlas tajos Eiropas reģionos, kuros priekšroku dod bagātīgākai nobriedušu liellopu gaļai ar intensīvu garšu (piemēram, Francijā un Ziemeļspānijā). Šī tirgus niša pēdējā laikā ir ievērojami paplašinājusies, par ko liecina vadošo Eiropas šefpavāru vidū pieaugusī tendence augstākās klases kulinārijā izmantot “nobriedušas” govs gaļu (piemēram, Galisijas).

Patērētāju pētījums apstiprina skaidras vizuālās, garšas un sastāva atšķirības starp produktu “Irish Grass Fed Beef” un liellopu gaļu, kas iegūta, īstenojot barošanas sistēmas, kurās neizmanto zāli vai izmanto maz zāles. 2011. gadā trīs Eiropas tirgos (Vācijā, Nīderlandē un Itālijā) tika veiktas garšas pārbaudes, lai noskaidrotu, kāda patērētāju uztverē ir produkta “Irish Grass Fed Beef” garšas kvalitāte, kas tika vērtēta salīdzinājumā ar konkurentiem. Visos trīs tirgos produkts “Irish Grass Fed Beef” ieguva augstākus rezultātus attiecībā uz garšas intensitāti, tekstūru un tauku slāņa / marmora dzīslojuma līdzsvaru gaļā.

Dažādi profesionāļi raksturo produktu “Irish Grass Fed Beef” kā tādu, kuram piemīt atšķirīga un specifiska garšas kvalitāte:

— “bagātīga garša”;

— “mīksta”;

— “viena no pasaulē gardākajām gaļām”.

Arī maigums ir novērtēts:

— “iekaroja šīs gaļas kvalitāte (un) maigums (..)”;

— “gaļa ir ārkārtīgi maiga”.

2018. un 2019. gada konkursā “World Steak Challenge” Īrijas steiki ar zāli barotu liellopu gaļas steiku kategorijā ieguva vairāk medaļu nekā jebkuras citas valsts steiki. 2019. gadā, kad ekspertu degustētāju žūrija vērtēja produktu salīdzinājumā ar 25 valstu steikiem, “Irish Grass Fed Beef” jostas gabali, starpribu gabali un filejas ieguva rekordlielu skaitu medaļu — 75, kas ir vairāk, nekā ieguva jebkura cita konkurējošā valsts, un produkts tika atzīts par pasaules labāko fileju. (World Steak Challenge)

“Intensīvs marmora dzīslojums ar zāli barotu liellopu gaļai — brīnišķīgi.”“Maiga un garšīga, nedaudz riekstaina, ar īsām šķiedrām, zemu skābuma līmeni, ārkārtīgi sulīga — pārsteidzoši.” Tiesnešu komentāri par “Irish Grass Fed Beef” uzvaru Pasaules labāko steiku konkursā, žurnāls “BEEF”, 2009.

Produkts “Irish Grass Fed Beef” tiek piedāvāts daudzos vadošajos restorānos visā pasaulē. CIBC (Chefs Irish Beef Club), kam ir deviņas nodaļas Eiropā un starptautiskā mērogā, ir iesaistījušies vairāk nekā 100 pavāri, kuri izvēlējušies izmantot liellopu gaļu “Irish Grass Fed Beef” un savu izvēli apstiprinājuši. Starptautiskā CIBC šefpavāru un Bocuse d’Or uzvarētāju sanāksmē (2013. gada jūnijā) tika uzklausīti daudzi apstiprinājumi attiecībā uz “Irish Grass Fed Beef”, tostarp šādi:

— Mario Corti, šefpavārs, Vācija: “Man patīk ar zāli barotu liellopu gaļa, un, manuprāt, “Irish Grass Fed Beef” faktiski ir labākā, ko var atrast...”

— Jean-Paul Jeunet, šefpavārs: “Saviem viesiem vēlos to labāko, un Īrijā jums ir zāle un piemērots klimats, un liellopi visu gadu atrodas ārā — tas ir ļoti interesanti.”

Atsauce uz specifikācijas publikāciju

(šīs regulas 6. panta 1. punkta otrā daļa)

https://assets.gov.ie/201788/6ebea219-d05c-499e-b997-181e84cb0165.pdf

(1) OV L 343, 14.12.2012., 1. lpp.

(2) Ģimenes lauku saimniecības darbojas kā ģimenes uzņēmumi (tostarp tādi, kas reģistrēti kā komerciāli uzņēmumi). (Ats. CSB). Metodēm, kuru pamatā ir ģimenes lauku saimniecības tipa ganības un barošanās ar zāli, AĢIN vajadzībām jābūt apliecināmām.